Робер Деснос
Доверчиво утро

Превод от френски: Стефан Гечев, 1987

chitanka.info

Приятен беше пътят под дърветата

И той си спомняше че преди два-три месеца

Бе срещнал онова очарователно момиче Каролина

Засилва крачка бързо все по-бързо

Облачен кон на задните крака изправен цвили

Какви прекрасни аромати!

Извива пътят и ето синьото море

Притихналият топъл въздух трепка

Той слиза откъм хълма на брега

По-бързо все по-бързо

Стига до залива

Там оградена от моряци

Наполовин извън водата

Въоръжена със бодли

Една голяма риба се гърчи в плитчината

И бавно приближава до пясъка и до смъртта

През следващата нощ вратата

На изоставената къща при старите дървета се отваря

Излиза някаква жена

Изчезва в мрака

В посока неизвестна

Красив пейзаж

Щастливо утро

И часове отминали

(„Юки“, 1930, Поезия)

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.